การประกอบธุรกิจแต่ละสายผลิตภัณฑ์

1. ลักษณะของผลิตภัณฑ์และการบริการ

ปัจจุบันโรงพยาบาลกรุงเทพมีศูนย์รักษาโรคเฉพาะทาง 12 ศูนย์
และให้บริการตรวจรักษาโรคทุกสาขาตลอด 24 ชั่วโมงแบบครบวงจร
โดยแบ่งการบริการผู้ป่วยออกเป็น 3 สายงาน คือ

  1.1 สายบริการผู้ป่วยนอก

1.2 สายบริการผู้ป่วยใน

1.3 สายบริการผู้ป่วยต่างประเทศ จัดตั้งขึ้นเพื่ออำนวยความสะดวกสำหรับผู้ป่วยชาวต่างชาติ
โดยมีทีมงานที่มีความสามารถในด้านภาษาต่างประเทศต่าง ๆ (Multi-lingual) ได้แก่ อังกฤษ
ญี่ปุ่น เกาหลี ฝรั่งเศส เยอรมัน อิตาลี จีน ฮินดู และเขมร โดยแบ่งการบริการออกเป็น 2 แผนก
ดังนี้คือ

-   แผนกบริการผู้ป่วยต่างประเทศ (International Medical Center : IMC)

-   แผนกบริการผู้ป่วยญี่ปุ่น (Japanese Medical Center : JMC)

2. การตลาดและภาวะการแข่งขัน

2.1 ภาวะอุตสาหกรรมและการแข่งขัน

ภาวะเศรษฐกิจในปี 2544 ยังคงเติบโตใกล้เคียงกับปี 2543
ธุรกิจแทบทุกประเภทยังคงต้องปรับองค์กรให้เหมาะสม ปรับลดกำลังการผลิต
รวมทั้งปรับลดจำนวนพนักงาน ธุรกิจโรงพยาบาลเอกชนก็ได้รับผลกระทบอย่างหลีกเลี่ยงไม่ได้
ซึ่งผลดังกล่าวทำให้กำลังซื้อของประชาชนลดลง
กล่าวคือประชาชนลดการใช้จ่ายในการรักษาพยาบาลลง
โดยบางส่วนได้หันไปรับการรักษาพยาบาลในโรงพยาบาลภาครัฐแทน
ทำให้เกิดการแข่งขันอย่างมากระหว่างโรงพยาบาลเอกชนด้วยกัน
เพื่อดึงดูดให้ผู้ป่วยมาใช้บริการมากขึ้น

อย่างไรก็ตามการแข่งขันในธุรกิจโรงพยาบาลไม่เหมือนธุรกิจอื่นที่อาศัยกลยุทธ์ด้านการตลาดเป็นหลัก
เช่น การลดแลกแจกแถมหรือโฆษณาประชาสัมพันธ์เพื่อให้ได้ยอดขายและสัดส่วนการตลาด
แต่ธุรกิจด้านการให้บริการรักษาพยาบาลเป็นธุรกิจที่อาศัยคุณภาพในการบริการและการให้การรักษาอย่างมีประสิทธิภาพตลอดจนเครื่องมือทางการแพทย์ที่ทันสมัย
ดังนั้นแม้ว่าภาวะเศรษฐกิจของประเทศยังไม่ฟื้นตัว แต่การดำเนินธุรกิจโรงพยาบาลนั้น
นับว่าเป็นธุรกิจที่มีความสำคัญในการดำรงชีวิตของประชาชนและมีความผันแปรในธุรกิจน้อยกว่าธุรกิจอื่นทั่วไป
บริษัทจึงมีความเชื่อมั่นว่า
บริษัทจะได้รับผลกระทบจากปัจจัยดังกล่าวไม่มากนักเมื่อเทียบกับธุรกิจประเภทอื่น

นอกจากนี้จากการที่โรงพยาบาลกรุงเทพเปิดดำเนินการมาเป็นเวลานาน โดยในปี 2545
จะเป็นปีที่โรงพยาบาลเปิดให้บริการครบ 30 ปี
ซึ่งที่ผ่านมาโรงพยาบาลมีการพัฒนาปรับปรุงบริการด้านการรักษาพยาบาลครอบคลุมโรคทุกสาขา
โดยใช้อุปกรณ์เครื่องมือทางการแพทย์ที่ทันสมัยและมีประสิทธิภาพสูง
ตลอดจนความรวดเร็วในการรักษาพยาบาล
รวมทั้งความเอาใจใส่ดูแลอย่างใกล้ชิดของแพทย์และพยาบาล
จึงทำให้โรงพยาบาลมีฐานลูกค้าประจำที่แน่นอน ประกอบกับการที่โรงพยาบาลเปิดดำเนินการมานาน
จึงทำให้มีต้นทุนคงที่ค่อนข้างต่ำ
และสามารถคิดค่ารักษาพยาบาลได้ระดับที่เหมาะสมและสามารถแข่งขันกับโรงพยาบาลเอกชนอื่นในระดับเดียวกันได้
ซึ่งมีผลให้อัตราการเข้ารับการรักษาพยาบาลในโรงพยาบาลมีอัตราขยายตัวเพิ่มขึ้นเป็นลำดับ

2.2 นโยบายด้านการตลาด

เนื่องจากปัจจุบันธุรกิจโรงพยาบาลมีการแข่งขันในระดับสูง บริษัทจึงมีนโยบายด้านการตลาดดังนี้คือ

-   เน้นจุดขายของโรงพยาบาลซึ่งมีศูนย์การแพทย์เฉพาะโรค ถึง 12 ศูนย์ โดยเฉพาะศูนย์สมอง
    ศูนย์หัวใจ และศูนย์ศัลยกรรมสมองด้วยเครื่องแกมม่าไนฟ์
    ซึ่งมีชื่อเสียงและได้รับความไว้วางใจจากผู้ป่วยที่มาใช้บริการเป็นอย่างมาก

-   เน้นสร้างภาพลักษณ์ของโรงพยาบาลที่มีเครื่องมืออุปกรณ์การแพทย์ที่ทันสมัย
    และทีมแพทย์ที่มีชื่อเสียง

-   เน้นการบริการตรวจรักษาแก่ผู้ป่วยในลักษณะเหมายจ่าย (Package)
    เพื่อเป็นการบรรเทาภาระค่าใช้จ่ายด้านการรักษาพยาบาล
    ซึ่งจะช่วยให้เกิดความสะดวกในการคิดค่าบริการและช่วยให้ผู้ใช้บริการทราบต้นทุนการรักษาพยาบาลที่ค่อนข้างแน่นอน

2.3 กลุ่มลูกค้า

กลุ่มลูกค้าของโรงพยาบาลจะเป็นลูกค้าในตลาดระดับกลางขึ้นไป ซึ่งสามารถจำแนกได้ดังนี้คือ

-   กลุ่มนักธุรกิจ ข้าราชการ และประชาชนทั่วไป

-   กลุ่มผู้ใช้บริการที่เป็นพนักงานของบริษัทเอกชนทั่วไป ซึ่งเป็นบริษัทคู่สัญญาของโรงพยาบาล

-   กลุ่มผู้ใช้บริการที่เป็นลูกค้าของบริษัทประกันชีวิต

-   กลุ่มชาวต่างประเทศที่พำนักอยู่ในประเทศไทย และกลุ่มนักท่องเที่ยวชาวต่างประเทศ

-   กลุ่มลูกค้าชาวต่างประเทศที่เดินทางมารักษาในประเทศไทยโดยตรง

3. การจัดหาผลิตภัณฑ์

เนื่องจากบริษัทประกอบธุรกิจด้านการรักษาพยาบาล
ดังนั้นการจัดหาผลิตภัณฑ์เพื่อนำมาใช้ในการบริการแก่ผู้ป่วย จึงประกอบด้วยปัจจัยที่สำคัญ 2 ประการ
คือ

3.1 การจัดหาทีมแพทย์และพยาบาล

บริษัทมีนโยบายที่จัดหาแพทย์ที่มีความเชี่ยวชาญในแต่ละสาขาของโรค
เพื่อสามารถให้บริการแก่ผู้ป่วยได้อย่างทั่วถึง
โดยปัจจุบันโรงพยาบาลกรุงเทพมีแพทย์ผู้เชี่ยวชาญทุกสาขาโรครวมทั้งสิ้น 311 ท่าน
ซึ่งประกอบด้วยแพทย์ประจำ 37 ท่าน และแพทย์ที่ปรึกษา 274 ท่าน

3.2 การจัดหายาและเวชภัณฑ์

บริษัทมีนโยบายการสั่งซื้อยาและเวชภัณฑ์จากผู้แทนจำหน่ายในประเทศ
โดยกระจายการสั่งซื้อไปยังผู้จำหน่าย รายต่าง ๆ โดยไม่มีผู้จัดจำหน่ายรายใดมียอดการสั่งซื้อเกิน
10% ของยอดการสั่งซื้อทั้งหมดในปีที่ผ่านมา

4. งานที่ยังไม่ได้ส่งมอบ

- ไม่มี -